Ce a găsit armata în locul în care a căzut drona militară, în Brăila. Reacția MApN | VIDEO
Ministerul Apărării Naționale (MApN) anunţă vineri că elemente dintr-o posibilă dronă au fost găsite în Insula Mare a Brăilei.
"În seara zilei de 28 martie 2024, au fost identificate fragmente care par a proveni de la un dispozitiv aerian (dronă), pe un teren agricol din Insula Mare a Brăilei. Ministerul Apărării Naţionale, împreună cu structuri specializate din cadrul Sistemului naţional de apărare, ordine publică şi siguranţă naţională, desfăşoară vineri, 29 martie 2024, cercetarea incidentului, conform procedurilor operaţionale specifice", a transmis Ministerul Apărării.
O dronă a căzut joi seară, în apropiere de Brăila, a relatat debraila.ro, la acel moment neexistând însă o confirmare a incidentului din partea autorităţilor. Poliţia şi Jandarmeria au izolat zona în care a fost semnalată cădrea dronei.
Autorițătile au ajuns în zonă și au izolat perimetrul. Între timp, pe rețelele de socializare, oamenii au postat imagini cu un obiect zburător ce ar fi fost surprins înainte de incident.
"Scotea un sunet ciudat, puternic", a declarat persoana care a filmat pentru debrăila.ro.
Drona a fost filmată, joi seară, în jurul orei 20:00, deasupra caselor din zona Grădina Mare, aproape de Dunăre. Ulterior, în jurul orei 22:00, poliţia a fost anunţată cu privire la prăbuşirea unei drone de origine militară pe câmp, în Insula Mare a Brăilei, în zona fermei Filipoiu, la aproximativ 12 km distanţă de trecerea cu bacul, conform sursei citate.